ဆင်းမ်ကတ်

**ဆင်းမ်ကတ်** သို့မဟုတ် **SIM** (Subscriber Identity Module) ဆိုသည်မှာ များသောအားဖြင့် စမတ်ကတ်ပုံသဏ္ဌာန်ဖြင့် ပြုလုပ်ထားသော အိုင်စီပတ်လမ်း အမျိုးအစား တစ်ခုဖြစ်သည်။ ၎င်းတို့အား အပြည်ပြည်ဆိုင်ရာ မိုဘိုင်းလ်အသုံးပြုသူ သတ်မှတ်ခြင်းဆိုင်ရာ (International Mobile Subscriber Identity - IMSI) နံပါတ်နှင့် ၎င်းနှင့် သက်ဆိုင်သော လျှို့ဝှက်ကုဒ်များကို လုံခြုံစွာ သိမ်းဆည်းရန် ရည်ရွယ်ထုတ်လုပ်ထားခြင်း ဖြစ်သည်။ အဆိုပါ အချက်အလက်များကို မိုဘိုင်းလ်ဖုန်းများ၊ တက်ဘလက်များနှင့် လက်ပ်တော့ကွန်ပျူတာများကဲ့သို့သော ဆက်သွယ်ရေး ကိရိယာများပေါ်တွင် အသုံးပြုသူများကို ခွဲခြားသတ်မှတ်ရန်နှင့် စစ်ဆေးအတည်ပြုရန်အတွက် အသုံးပြုကြသည်။ ထို့အပြင် ဆင်းမ်ကတ်များသည် အသုံးချဆော့ဖ်ဝဲများကို လည်ပတ်စေနိုင်ပြီး လိပ်စာစာအုပ်ကဲ့သို့သော အခြားအချက်အလက်များကိုလည်း သိမ်းဆည်းနိုင်ကာ ခွင့်ပြုချက်မရှိဘဲ အသုံးပြုခြင်းကို တားဆီးရန်အတွက် PIN ကုဒ်ဖြင့်လည်း အကာအကွယ် ပေးထားနိုင်သည်။

ဤ ဆင်းမ်ကတ်များကို ဂျီအက်စ်အမ်ဖုန်းများတွင် အမြဲမပြတ် အသုံးပြုသော်လည်း စီဒီအမ်အေဖုန်းများအတွက်မူ LTE စနစ် အသုံးပြုနိုင်သော လက်ကိုင်ဖုန်းများတွင်သာ လိုအပ်သည်။ ဆင်းမ်ကတ်များကို ဂြိုဟ်တုဖုန်းများ၊ စမတ်နာရီများ၊ ကွန်ပျူတာများနှင့် ကင်မရာ အမျိုးမျိုးတို့တွင်လည်း အသုံးပြုကြသည်။ ပထမဆုံးသော ဆင်းမ်ကတ်များသည် ခရက်ဒစ်ကတ်နှင့် ဘဏ်ကတ်များ အရွယ်အစား ရှိခဲ့သော်လည်း နောင်တွင် ပိုမိုသေးငယ်သော ကိရိယာများ၌ ထည့်သွင်းနိုင်ရန်အတွက် လျှပ်စစ်ထိတွေ့မှု အပိုင်းများကို မပြောင်းလဲစေဘဲ အရွယ်အစားကို အဆင့်ဆင့် လျှော့ချခဲ့ကြသည်။ ဆင်းမ်ကတ်များကို မိုဘိုင်းလ်ကိရိယာတစ်ခုမှ ထုတ်ယူ၍ အခြားသော မိုဘိုင်းလ်ကိရိယာများသို့ ပြောင်းရွှေ့အသုံးပြုနိုင်သည်။

နည်းပညာအရ အမှန်တကယ် လက်ဆုပ်လက်ကိုင်ပြနိုင်သော ကတ်ပြားကို Universal Integrated Circuit Card (UICC) ဟု ခေါ်ဆိုသည်။ ဤစမတ်ကတ်ကို များသောအားဖြင့် ထိတွေ့မျက်နှာပြင်များနှင့် တပိုင်းလျှပ်ကူးပစ္စည်း များ ထည့်သွင်းထားသော PVC ဖြင့် ပြုလုပ်ထားပြီး SIM သည် ၎င်း၏ အဓိက အစိတ်အပိုင်း ဖြစ်သည်။ လက်တွေ့တွင် "SIM card" ဟူသော ဝေါဟာရကို IC တစ်ခုတည်းအတွက် မဟုတ်ဘဲ တစ်ခုလုံးကို ရည်ညွှန်းရန် ဆက်လက်အသုံးပြုနေကြဆဲ ဖြစ်သည်။ ဆင်းမ်ကတ်တစ်ခုတွင် သီးသန့် အမှတ်စဉ် နံပါတ် (Unique Serial Number)၊ Integrated Circuit Card Identification (ICCID)၊ အပြည်ပြည်ဆိုင်ရာ မိုဘိုင်းလ်အသုံးပြုသူ သတ်မှတ်ခြင်းဆိုင်ရာနံပါတ်၊ လုံခြုံရေး အတည်ပြုချက်နှင့် လျှို့ဝှက်စာသား ပြောင်းလဲခြင်းဆိုင်ရာ အချက်အလက်များ၊ ဒေသတွင်း ကွန်ရက်နှင့် သက်ဆိုင်သော ယာယီအချက်အလက်များ၊ အသုံးပြုသူ ရယူနိုင်သော ဝန်ဆောင်မှုများ စာရင်းနှင့် လျှို့ဝှက်နံပါတ်လေးခုတို့ ပါဝင်သည်။ အဆိုပါ လျှို့ဝှက်နံပါတ်များမှာ ပုံမှန်အသုံးပြုရန်အတွက် ကိုယ်ပိုင် အမှတ်အသား နံပါတ် (PIN)၊ PIN ပိတ်သွားပါက ပြန်လည်ဖွင့်ရန်အတွက် Personal Unblocking Key (PUK) နှင့် သတ်မှတ်ထားသော ဖုန်းနံပါတ်များသို့သာ ခေါ်ဆိုနိုင်သည့် စနစ်နှင့် အခြားလုပ်ဆောင်ချက်များကို စီမံခန့်ခွဲရန်အတွက် ဒုတိယမြောက် PIN2 နှင့် PUK2 တို့ ဖြစ်ကြသည်။ ဥရောပနိုင်ငံများတွင် SIM အမှတ်စဉ် နံပါတ် (SSN) နှင့်အတူ ကြိုတင်ငွေဖြည့်ကတ်များအတွက် အွန်လိုင်းတွင် မှတ်ပုံတင်ရာ၌ လိုအပ်သော International Article Number (IAN) သို့မဟုတ် European Article Number (EAN) တို့ကိုလည်း တစ်ခါတစ်ရံ ပူးတွဲဖော်ပြလေ့ ရှိသည်။ TracFone Wireless SIM ကတ်တွင် သီးခြား အော်ပရေတာ အမှတ်အသားများ မပါရှိဘဲ "SIM card" ဟုသာ မှတ်သားထားသည်။ ၂၀၂၀ ပြည့်နှစ်မှစတင်၍ ဆဲလ်လူလာ ဖုန်းဆက်သွယ်ရေး အပါအဝင် အချို့သော နယ်ပယ်များတွင် eSIM စနစ်သည် ရုပ်ဝတ္ထုအခြေပြု ဆင်းမ်ကတ်များကို အစားထိုးလာခဲ့သည်။ eSIM သည် ထုတ်ယူ၍မရသော eUICC အတွင်း ထည့်သွင်းထားသည့် ဆော့ဖ်ဝဲအခြေပြု SIM စနစ်ကို အသုံးပြုထားခြင်း ဖြစ်သည်။

## ကိုးကား 
ကဏ္ဍ:ဂျာမန် တီထွင်မှုများ